google/wiki40b huggingface dataset:
קוונטיזציה ראשונה

קוונטיזציה ראשונה של מערכת פיזיקלית הוא טיפול סמי-קלאסי במכניקת הקוונטים, שבאמצעותו חלקיקים או מערכות פיזיקליות מיוצגות על ידי פונקציית גל, אך סביבתן (לדוגמה, בור פוטנציאל, או שדה אלקטרומגנטי) מטופלים באופן קלאסי. קוונטיזציה ראשונה עוזרת לטיפול במערכת קוונטית יחידה הנמצאת בסביבה מבוקרת הגדולה מספיק כדי שהמכניקה הקלאסית תתאים לתיאורה. 
הרעיון הוצא לראשונה ב-1925 על ידי ורנר הייזנברג. ב-1926 הוצא בניסוח שונה על ידי ארווין שרדינגר.

רקע תאורטי

נקודת הפתיחה היא הרעיון של מצבים קוונטיים וערכים ברי מדידה של מערכת. תורת הקוונטים מניחה שכל המצבים הקוונטים מיוצגים על ידי וקטורי מצב במרחב הילברט, וכן שכל הערכים ברי המדידה מיוצגים על ידי אופרטורים הרמיטיים הפועלים במרחב הזה. וקטורי מצב מקבילים מייצגים את אותו המצב הקוונטי, ועל כן לרוב מתייחסים אל וקטורי מצב מנורמלים. לכל אופרטור הרמיטי  קיים סט של מצבים עצמיים  שהם אינווריאנטים לפעולת האופרטור עד כדי פקטור ממשי . על כן, . הפקטורים הממשיים הללו נקראים ערכים עצמיים של האופרטור. משפט בסיסי לגבי מרחב הילברט קובע כי קבוצת כל המצבים העצמיים של אופרטור הרמיטי כלשהו מהווים בסיס שלם למרחב הילברט.
באופן כללי, המצבים העצמיים  ו-  של שני אופרטורים הרמיטיים שונים  ו-  שונים. בנוסף, על ידי מדידת , המצב הקוונטי נקבע להיות מצב עצמי שלו. המצב יכול להתבטא גם על ידי הבסיס של המצבים העצמיים , על ידי . בעת מדידת ערך תצפית של אופרטור , לא ניתן לצפות מראש מה תהיה תוצאת המדידה בוודאות, אלא להשתמש באמצעים הסתברותיים. ההסתברות למדידת  כתוצאת המדידה של האופרטור נתונה על ידי הערך המוחלט של המקדם הרלוונטי, בריבוע: . תוצאה לא רגילה זו של מכניקת הקוונטים ידועה גם כקריסת פונקציית הגל.
ההתפתחות בזמן של וקטור מצב  נתונה על ידי האופרטור המרכזי במכניקת הקוונטים, ההמילטוניאן , באמצעות משוואת שרדינגר התלויה בזמן:

מערכות חד חלקיקיות

באופן כללי, מערכת חד חלקיקית ניתנת לתיאור על ידי סט שלם של מספרים קוונטים המסומנים באות . לדוגמה, שלושת המספרים הקוונטיים  מתארים אלקטרון הנע תחת השפעת פוטנציאל קולומבי, כדוגמת אטום המימן, ויוצרים סט שלם (בהתעלם מהספין). ניתן לקבל ייצוג של הפונקציה במקום על ידי ההטלה . כל הווקטורים העצמיים של אופרטור הרמיטי יוצרים בסיס שלם, ועל כן ניתן לכתוב כל מצב בצורה  ובכך לקבל כלל שלמות: 
כלל התכונות של החלקיק יכולות להיות ידועות באמצעות וקטורי הבסיס.

מערכות רב-חלקיקיות

במעבר למערכות N-חלקיקיות, כדוגמת מערכת המכילה N חלקיקים זהים (חלקיקים המאופיינים על ידי אותם מספרים קוונטים, כגון מסה, מטען חשמלי וספין) נדרש המעבר מפונקציית מצב של חלקיק יחיד , לפונקציית מצב של N-חלקיקים . הבדל יסודי בין מכניקה קלאסית למכניקת הקוונטים מדבר על העיקרון של חוסר הבחנה בין חלקיקים זהים. לפי מכניקת הקוונטים קיימים רק שני זנים של חלקיקים, בוזונים, ופרמיונים, המקיימים את הכללים הבאים עבור החלפת שתי קואורדינטות :
עבור בוזונים: 
 
עבור פרמיונים:
.
פונקציית הגל הכללית ניתנת על ידי דטרמיננטת סלייטר ותורת החלקיקים הזהים. על ידי הבסיס הזה, ניתן לפתור כל בעיית מערכות רב חלקיקיות.
קמפינה

היסטוריה

קמפינה מוזכרת לראשונה במסמך משנת 1503. ב-1783 קמפינה הפכה לעיירת שוק חופשית ומקבלת זכויות. ב-1799 אלכסנדרו מורוזי העניק לקמפינה זכות לנהל שוק ביום ראשון. תאורת פנסי רחוב על בסיס קרוסין הופעלה בקמפינה ב-1861. ב-1864 הוכרזה קמפינה כעיר וב-1879 היא התחברה לרשת מסילות הברזל הרומנית.
ב-1886 הוקם במקום בית זיקוק לנפט המצוי בשפע במקום. ב-1890 נחנך שדה הנפט עם חמישה מגדלי קידוח, הראשונים ברומניה וב-1897 התחיל לפעול בית הזיקוק Steaua Română (הכוכב הרומני) החדש, שהיה אז הגדול ביותר והמודרני ביותר באירופה - הוא הפיק 1,200 טונות ביום.
במהלך השנים 1893 - 1896 הקים בוגדן פטריצ'ייקו חאשדאו את ארמון יוליה חאשדאו. ב-1902 מותקנת אינסטלציה למים זורמים בבתים ותאורה חשמלית. ב-1917 ביקר במקום וילהלם השני, קיסר גרמניה יחד עם גנרל-פלדמרשל אוגוסט פון מקנזן.
נזקי רעש

נזקי רעש אלו תופעות הנגרמות כתוצאה מחשיפה ממושכת, מקוטעת או פתאומית לרעשים מזיקים או לזיהום רעש (אם לשניות ספורות ואם לאורך מספר שנים). רעש הוא חלק בלתי נפרד מהמציאות המודרנית (תעשייה, כבישים סואנים, מכשירים טכנולוגיים) ובשנים האחרונות עולה המודעות להשפעותיו השליליות הן בצורה פיזית (על חלקים שונים בגוף) והן בצורה פסיכולוגית. בהתייחס לנזקי הרעש, פגיעה במערכת השמיעה היא הפגיעה הנפוצה ביותר בחשיפה לרעשים מזיקים. מובן כי העולם המודרני מזמן עמו עלייה חדה ברמת הרעשים המזיקים לאדם, אך המודעות לסכנות איננה ברורה במרחב הציבורי. הנזק שבחשיפה לרעש הוא נזק מצטבר, כלומר התוצאות אינן מיידיות, לכן הרעש לא נתפס בקרב האנשים כגורם סיכון גבוה.

רעשים נפוצים

עצם תדירות הופעת סוגי רעשים שונים בחיים המודרניים, קל מאוד להתעלם ואף לזלזל בכוח השפעת הרעש על גופנו. 

להלן רעשים נפוצים כיום: האזנה למכשיר CD, MP3, IPOD בשימוש עם אזניות, טלוויזיה, שימוש בטלפון נייד, רכבות או מטוסים חולפים, כבישים סואנים, רעש במהלך עבודות שיפוץ, פאבים רועשים או אולמי שמחות וגני אירועים.

קיים רעש פחות נפוץ שחשיפה אליו גוררת לפגיעה מיידית בשמיעה: חשיפה לקולות נפץ או לחלופין חשיפה לפיצוץ חזק.
משה פונטי

משה פונטי (נולד ב-29 באוגוסט 1956) הוא ג'ודוקא עבר ישראלי, מאמן נבחרת ישראל בג'ודו בין השנים 1988 ל-1996 ויושב ראש איגוד הג'ודו בישראל.

ביוגרפיה

פונטי נולד במאלגה שבספרד ועלה לישראל עם הוריו בשנת 1957, בהיותו בן ארבעה חודשים. 
את לימודיו התיכוניים סיים בשנת 1975 בפנימייה הטכנית של חיל האוויר במגמת חשמל מטוסים ושירת בצה"ל כמד"ס בבית הספר לטיסה של חיל האוויר. 
בשנת 1984 נמנה עם חברי משלחת הספורטאים הישראלית לאולימפיאדת לוס אנג'לס כג'ודוקא במשקל עד 78 ק"ג, והודח בסיבוב הראשון לאחר הפסד למישל נובאק הצרפתי. 
לאחר האולימפיאדה, פנה לאימון ג'ודו ובשנת 1987 סיים קורס מאמני ספורט בענף הג'ודו מטעם מכון וינגייט, ושנה לאחר מכן סיים גם קורס מאמני ספורט בכירים בענף. 
בשנת 1988 מונה למאמן נבחרת ישראל בג'ודו והיה, בין היתר, מאמנו של אורן סמדג'ה במשחקים האולימפיים של 1992 בברצלונה, בהם זכה סמדג'ה במדליית ארד. פונטי אימן גם את אריק זאבי באליפות אירופה הראשונה בה השתתף, בשנת 1993 בספרד, בה זכה זאבי במדליית זהב. 
פונטי כיהן כמאמן נבחרת ישראל בג'ודו עד לשנת 1996, ולאחר סיום כהונתו ייסד, יחד עם שני הרשקו, את עמותת "מיטב" לקידום תרבות הג'ודו בישראל, שהפכה מאוחר יותר ל"מרכז מיטב לקידום תרבות הספורט בישראל".
בשנת 2003 קיבל פונטי את דרגת הכבוד DAN 6 בג'ודו מטעם איגוד הג'ודו העולמי.
ב-10 בינואר 2012, נבחר פונטי ליו"ר איגוד הג'ודו במסגרת הבחירות להנהלת האיגוד.
פונטי נשוי ולו שתי בנות. מתגורר בתל אביב. בבעלותו עסק בתחום פעילויות העשרה ויצירת תוכניות והפעלות לילדים לשעות הפנאי.

פעילות ציבורית

בשנת 1996 ייסד משה פונטי יחד עם שני הרשקו את עמותת "מיטב" לקידום תרבות הג'ודו בישראל אשר עסקה במשך 17 שנים בהקמה ותפעול של עשרות מועדוני ג'ודו לכל הגילאים ברחבי המדינה, ובהכשרת מאות צעירים כג'ודוקאים. העמותה הפכה בשנת 2013 ל"מרכז מיטב לקידום תרבות הספורט בישראל", ועיקר פועלה כיום הוא קידום ופיתוח של תשתיות ספורט ומועדוני ספורט בישראל.
משה פונטי מכהן כחבר דירקטוריון באיגוד הג'ודו העולמי וחבר הנהלת הוועד האולימפי הישראלי.
אקסטזה

השימוש במונח

משתמשים במילה "אקסטזה", לעיתים, כדי לתאר מצב נורמלי של מצב רוח מרומם או חווית עונג עמוק. כמו כן, משתמשים במילה כדי לתאר מצבי מודעות מנטליים לא רגילים, הנתפסים כרוחניים (לדוגמה: אקסטזה דתית). אנשים דתיים מסוימים טוענים כי אקסטזה דתית אמיתית אפשרית רק במסגרת עבודת האלוהות (כמתנת האל), ואינה יכולה להתרחש באמצעים טבעיים (אנושיים). הם רואים באקסטזה דרך תקשורת עם האל, ומתייחסים אליה כבעלת ערך מיוחד. ]

הגעה לאקסטזה

ניתן להגיע לאקסטזה (על משמעויותיה השונות) באופן יזום באמצעות פעילות דתית או יצירתית, מדיטציה, מוזיקה, ריקוד, תרגילי נשימה, פעילות גופנית מוגדרת, יחסי מין, או צריכה של אלכוהול או סמים פסיכואקטיביים. הצורה בה מגיע אדם לאקסטזה, קשורה, בדרך כלל, למסורתו הדתית והתרבותית. לעיתים, חווים אקסטזה בעקבות מגע עם משהו או מישהו הנתפסים כיפים במיוחד או קדושים, או ללא סיבה ידועה.
סבטיליזין

סבטיליזין הוא אנזים פרוטאוליטי המיוצר על ידי Bacillus subtilis וחיידקים נוספים מסוג Bacillus, השייך לקבוצת הסרין פרוטאזות. 
סבטיליזין הוא אנדופפטידאז, המזרז את ההידרוליזה של קשרים פפטידיים בסלקטיביות נמוכה. הקשרים העוברים הידרוליזה הם בדרך כלל הקשרים הפפטידיים אחרי חומצות אמינו בעלות קבוצת שייר גדולה ולא טעונה. התגובה היא ספונטנית, כלומר אינה דורשת השקעת אנרגיה. האתר הפעיל כולל שלשה קטליטית בה חומצות האמינו היסטידין64, אספרטט32 וסרין221. החומצות רחוקות זו מזו מבחינת רצף החלבון, אך קיפול החלבון מאפשר קרבה ביניהן וכך מתאפשרת הפעילות הקטליטית. 
סבטיליזין וכימוטריפסין (אנזים נוסף ממשפחת סרין פרוטאזות) הם דוגמה קלאסית לאבולוציה מתכנסת. שניהם בעלי אתר פעיל זהה, עם אותה שלשה קטליטית, אך ללא הומולוגיה ברצף חומצות האמינו.
מבנה הסבטיליזין נקבע על ידי קריסטלוגרפיה של קרני X, ונמצא מורכב ממספר סלילי אלפא ומשטח בטא גדול.
אימילקה

אימילקה הייתה אשתו של חניבעל ברקה.

ביוגרפיה

מעט מאוד ידוע אודותיה. היסטוריונים עתיקים רבים כותבים שחניבעל נישא לנסיכה איברית, וחלקם אף מזכירים את שמה. אולם היחיד שמספק פרטים רבים יותר אודותיה הוא סיליוס איטליקוס, מחבר הפואמה "פוניקה", העוסקת בחייו של חניבעל.
לאחר מלחמת שכירי החרב, מצאה עצמה קרתגו מרוששת והיה הכרח למצוא מקור עושר חדש, כתחליף לתבואה מסיציליה, ולנחושת מקורסיקה. מכרות הכסף בספרד (היספניה בפי הקרתגים) גירו את הקרתגים להרחיב את תחומי ההשפעה בספרד. חמילקרת ברקה נשלח בראש גיס לכבוש את ספרד מידי המקומיים, שהתחלקו לשלוש קבוצות עיקריות. איברים, קלטים, ובני תערובת שנקראו קלטיברים. חמילקרת מת בקרב מאוחר יותר, ואת מקומו תפס חתנו עזרובעל המפואר. הוא המשיך את משימתו של חמילקרת אם כי בדרכים פוליטיות.
עזרובעל עודד קצינים מצבאו להינשא לנשים מקומיות. וזאת כדי לחזק את מעמדו בספרד. כך שכנע בין היתר את גיסו חניבעל להינשא לאימילקה, שהייתה בתו של ראש שבט חזק מאזור קאסטולו. למרות שהיו אלו נישואים פוליטיים, לרוב נראה שהייתה בהם גם אהבה. על פי איטליקוס, חניבעל ראה את אימילקה לראשונה כאשר התפלל במקדשה של תנית, באזור חאאן של ימינו, והתאהב בה. על פי המסופר נראה שגם היא אוהבת אותו, היא מפצירה בו לא לצאת למסע אל איטליה. וכאשר הוא מסרב היא מבקשת ממנו לפחות לקחת אותה עמו. אולם הוא מותיר אותה בספרד, לשמור על בנם הקטן שנולד במהלך המצור על סגונטום.‏
אימילקה ובנה נהרגו ככל הנראה ממגפה במהלך המלחמה הפונית השנייה.
אנכיות

אנכיות היא הכיוון הניצב לאופק, להבדיל מאופקיות, שהיא הכיוון המקביל לאופק.
קו אנכי משתרע מלמעלה למטה, בעוד שקו אופקי משתרע משמאל לימין (או להפך).
בקואורדינטות קרטזיות מהצורה (x,y), הציר האנכי משמש לרוב כציר ה-y, כשהמספרים החיוביים נמצאים בצד העליון של הציר. המשוואה x = c, כאשר c הוא קבוע, מייצגת קו אנכי, המקביל לציר ה-y. במישור המרוכב, הציר האנכי משמש לייצוג הרכיב המדומה.
בית הבליעה

בית הבליעה הוא תא גלילי המצוי בכלי נשק היורים קליע באמצעות קנה והנטענים מאחור. תפקידו לקלוט לתוכו את הכדור התורן, או הפגז התורן וחומר הנפץ ההודף שלו, ולהחזיק בהם במשך תהליך הירי. 
בית הבליעה נמצא בקצהו האחורי של קנה הירי. פתחו הקדמי של בית הבליעה צמוד לחלקו האחורי של הקנה, כך שבזמן הירי הקליע עוזב את בית הבליעה, נדחס לתוך הקנה ומאיץ לאורכו. פתחו האחורי של בית הבליעה פתוח לאחור, כדי שיוכל לקלוט כדור או פגז תורנים, וננעל באמצעות מכלול הירי.
הכדור, או הפגז ומטעניו ההודפים, נטען ידנית לתוך בית הבליעה (כמו, לדוגמה, ברובה צלפים ותותח טנק) או נגרף לתוכו באמצעות מנגנון הנשק (אם מתוך מחסנית, כמו ברובה סער, או מתוך שרשרת כדורים, כמו במקלע).
לאחר הכנסת החימוש לבית הבליעה, נע מכלול הנשק (או הסדן, כשמדובר בתותח) וסוגר את חלקו האחורי של בית הבליעה. כחלק מתהליך הסגירה מתבצעת נעילה בין שני החלקים, כדי להבטיח שהגזים המשתחררים בזמן בעירת חומר הנפץ ההודף ישארו כלואים בין בית הבליעה והקנה, וכך ינוצלו במלואם להדיפת הקליע.
בזמן הירי ננקר הכדור ותפקיד בית הבליעה הוא להחזיק אותו בזמן שחומר הנפץ ההודף בוער והודף את הקליע לתוך הקנה. לכן, כדי לעמוד בלחצים ובטמפרטורות הגבוהות כתוצאה מכך, בית הבליעה בנוי עם דופן עבה וחזקה ביחס לחלקים אחרים במנגנון הירי.
לאחר הירי, במידה ונותר תרמיל ריק בבית הבליעה הרי שהנעילה בין בית הבליעה לחלק שסגר עליו מאחור משוחררת והתרמיל מחולץ על ידי מנגנון הירי, אם באופן אוטומטי ואם בהפעלה ידנית, כדי לפנות מקום לכדור חדש.

באקדחים

באקדחים מוזני מחסנית, דומה בית הבליעה לזה שברובה בעל מכנס סגור. 
באקדח תופי ערוכים בתי הבליעה סביב היקף התוף, במקביל לקו הקנה, ונקראים "תאים".  במהלך טעינת האקדח נטענים הכדורים לכל התאים במקביל. ברגע הירי ניצב רק תא אחד שכזה באחורי הקנה והוא התא המכיל את הכדור התור.
שחר פלג

שחר פלג (נולד ב-1976) הוא מעצב מוצר, הבעלים של סטודיו ״פלג דיזיין״. הוא מתמחה בעיקר בעיצוב חפצים יומיומיים ומתנות לבית ולמשרד.

קורות חיים

שחר פלג נולד ב-1976, הוא למד עיצוב פנים במכון הטכנולוגי חולון (HIT) בין השנים 2000 ל-2004. כבר בזמן הלימודים, בשנה השלישית, הוא החל לקחת קורסים בעיצוב מוצר, וכמה מהמוצרים הידועים שלו, כמו מעמד היין ״השרשרת״ עוצבו כבר בזמן הלימודים . ב-2004, הקים את סטודיו ״פלג דיזיין״. מוצרי הסטודיו נמכרים במדינות רבות בעולם וביניהן: ארצות הברית, אוסטרליה, יפן, איטליה, אנגליה, הולנד, צרפת, גרמניה, הונג קונג וישראל. המוצרים נמכרים בחנויות עיצוב ומוזיאונים וביניהם חנות מוזיאון המומה בניו יורק, חנות מוזיאון פומפידו בפריז וחנות מוזיאון מירו בברצלונה.
עיצובי הסטודיו השתתפו בתערוכות שונות וזכו בפרסים.]
פלג מתגורר כיום בגבעתיים והוא נשוי עם ארבע בנות.

עבודות עיקריות

פלג מעצב מוצרים לבית והמשרד המשלבים פונקציונאליות והומור. עבודותיו שואבות השראה מאדריכלות, פיזיקה, אופטיקה וקוסמות.
ב-2004 הוא החל להפיץ את המוצר הראשון שלו ״השרשרת״, ברשת חנויות העיצוב SOHO. מדובר בחוליות של שרשרת ברזל באורך של כמטר המולחמות זו לזו ומצופות ניקל. המעמד יוצר אשליה שהבקבוק מרחף באוויר. את המעמד פלג עיצב כבר בשנת הלימודים השלישית שלו, והוא ממשיך להיות גם היום אחד המוצרים הנמכרים ביותר שלו.
ב-2005 הוא יצר את המוצר המזוהה והנמכר ביותר שלו- האגרטלים המגנטיים. האגרטלים מגיעים בסט של חמישה, כל אחד מהם הוא צינור דקיק מאלומיניום המיועד לפרח אחד, בבסיסו של כל צינור יש מגנט אשר מתמגנט דרך מפת השולחן ללוחית מתכת המוחבאת מתחת למפה. את האגרטלים הוא עיצב במקור לחתונה שלו. האגרטלים זכו בפרס ראשון בתחרות העיצוב GAPP בסינגפור, ובמקום שני בתחרות ביפן.
ב-2008 הוא יצר את ״key pete״, איש קטן מפלסטיק, באדום ירוק או כחול, עם ידי מגנט- יד אחת מיועדת לדלת וביד השנייה ניתן לתלות מפתחות. ב-2012 הוא יצא עם "key petit"- הגרסה הנשית, שמגיעה בצבעי אדום ורוד ולבן.
ב-2012 יצאו מוצרים נוספים ביניהם גם ״charging charlie"ֿ, דמות כבאי מפלסטיק המיועדת להחזקת כבל הטעינה לטלפון. הדמות דומה לזו של מחזיק המפתחות, מגיעה בצבעים אדום ושחור ומיועדת לעמידה על שולחן. המוצר הופיע במגזיני עיצוב.]
ב-2013 הסטודיו זכה בתחרות העסקים הקטנים של בנק הפועלים וידיעות אחרונות.
בינואר 2014 פלג השיק קולקציה של 7 מוצרים חדשים, ביניהם ה״ג׳מבו״- מתקן ייבוש לסכו״ם בצורת פיל, המנקז את המים המצטברים בתחתית לכיור דרך החדק, וה״yolkfish"- דג סיליקון כתום המפריד את החלמון מהחלבון באמצעות ואקום.
בקולקציה החדשה יש גם מוצר ראשון שלא בא מתוך הסטודיו- סט של מלח פלפל ושמן זית שעוצם על ידי שחר ניסים כחלק מקורס ב-מכון הטכנולוגי חולון בו התבקשו הסטודנטים לעצב מוצר ל״פלג דיזיין״.
מוזיאון פלנטין מורטוס

היסטוריה

חברת הוצאת הספרים "פלנטין" נוסדה במאה ה-16 בידי כריסטוף פלנטין. לאחר מותו, בשנת 1589, עברה הבעלות על החברה לידיו של חתנו, יאן מורטוס.
בשנת 1876 מכר אדוארד מורטוס את החברה לעיר אנטוורפן. שנה לאחר מכן, המוזיאון נפתח לציבור הרחב, שהורשה לבקר גם באזור המגורים בבית ובאזור מכבש הדפוס. בשנת 2002 הוכרז המוזיאון כאתר מורשת עולמית בידי אונסק"ו, ובשנת 2005 הוכנס סופית לרשימת אתרי המורשת העולמית, והיה בכך למוזיאון הראשון, והיחיד עד כה, הנמצא ברשימה זו.
המוזיאון הוא בעליו של אוסף יוצא-דופן של חומר טיפוגרפי. במוזיאון נמצא מכבש הדפוס השני העתיק ביותר בעולם, סטים של מִטבעות ומטריצות, ספרייה המכילה אוסף נרחב של דברי דפוס וארכיון של חברת פלנטין.
פינטה אבא

פינטה אבא (בהונגרית: Aba Finta, ‏ ? - 1287) היה אציל הונגרי, שכיהן כשליט טרנסילבניה בשנים 1279-1278 או 1280 וכפלטין (נאדור) של הונגריה ביולי 1280 - יולי 1281. כונה לפעמים "Aba nembéli Szalánci Finta" (פינטה מסאלאנץ בן למשפחת אבא).

רקע משפחתי

פינטה אבא היה בנו של האישפאן של אויוואר, דוד אבא (מת ב-1280), צאצא של הענף ספלאק של משפחת אבא. היו לו אחות ושני אחים - אמאדה אבא, שכיהן כפלטין של הונגריה ופטר אבא, שהיה שופט מלכותי.

ביוגרפיה

שמו של פינטה אבא הופיע במקורות ההיסטוריים ההונגרים בתקופה שבין השנים 1275 ו-1282.
בשלהי שנת 1277 והתחלת שנת 1278 נלחם פינטה (יחד עם גיירג' באקשה) בשרות המלך לסלו הרביעי הקומני נגד האצילים המורדים לוראנד (או רולנד) (בן של מרק), וגרגן גרגייה הצליחו לכבוש שטח בגבול בין אזור ציפס או ספשג (Szepesség) ובין טרנסילבניה.
פינטה הביס את המורדים ובסתיו 1278 עלה לתפקיד של שליט טרנסילבניה. בינתיים פרץ סכסוך קשה בין המלך לסלו ובין הכנסייה הקתולית והציר (לגאט) של האפיפיור ניקולאוס השלישי, הבישוף פיליפ. הכנסייה זעמה ונידתה את המלך המכונה " הקומני" על אי יישום החוקים לגבי יישוב הקומנים (השאמאניסטים) והעברתם לנצרות, על הזדהותו איתם וחיי ההוללות שניהל בקרבם. המלך עצר את פיליפ בשנת 1279 ומסר אותו למאסר לידי הקומנים.   
בסכסוך הזה לקח פינטה את צד הכנסייה, עצר בינואר 1280 את המלך והפקיד אותו בידי האציל לוראנט בורשה בקורסאנוואר.. לאחר מכן כפה על המלך פשרה עם הכנסייה. גם המלך וגם הציר של האפיפיור שוחררו. המלך הסכים ליישב את הקומנים ונצרם. בעקבות תיווכו פינטה השיג לעצמו את חבל אונג, המחולק בימינו בין אוקראינה המערבית ובין סלובקיה המזרחית. הוא בנה שם מחדש באבן את טירת נביצקה ששרידיה נראים עד היום.
אחרי ששחרר את המלך, הוחלף פינטה בקיץ 1280 בתפקיד השליט בטרנסילבניה עם נציג של משפחת קסגי. התמנה במקום זאת לפלטין של הונגריה, "שופט" של הקומנים בהונגריה, ו"אישפאן" של האזורים שומוג' ושופרון. כשהקומנים התאכזבו מכניעת המלך לדרישות הכנסייה והחלטתו לשנות את מעמדם בהונגריה, הם ניסו להימלט. המלך ופינטה אבא רדפו אחריהם וניצחו אותם. 
אולם בסופו של דבר המלך לא שכח לפינטה את התנהגותו הבוגדנית ובשנת 1281 הדיח אותו מכל תפקידיו. כעדות הכרוניקן שימון קזאי, הואשם פינטה בחילול שם המלך (laesio maestatis).
בקיץ 1281 הנהיג פינטה מרד נגד המלך במחוזות אבאוי וגמר (Gömör) אך נוצח על ידו במצור טירתו בסאלאנץ (כיום - סלאנץ בסלובקיה). 
נפטר לפי מקורות שונים ב-1284  או 1287.
פינטה אבא היה נשוי ואב לבת, קלרה, שנישאה לאציל גיולה שיקלוש.
דרור כהן (כדורסלן)

קבוצות

כהן החל את דרכו במחלקת הנוער של מכבי תל אביב. בתחילת שנות ה-90 זכה עם עם קבוצת הנוער של המועדון, בהדרכתו של אלי קנטי בשתי אליפויות ושני גביעי מדינה כאשר לצדו שיחקו בין השאר עודד קטש ואורי כהן-מינץ. את הקריירה שלו בליגת העל החל כהן בעונת 1994/5 במכבי רמת-גן (שם שוב שיחק תחת הדרכתו של אלי קנטי) אז העמיד ממוצעים של כ-4.5 נקודות למשחק.
עונה אחר מכן עבר כהן למכבי ירושלים שם קלע 10.6 נקודות בממוצע במשחק. לאחר מכן עבר כהן להפועל אילת שם הממוצע שלו ירד במעט לכ-7.5 נקודות למשחק. בעונות 1996/7 ו-1997/8 שיחק כהן באליצור גבעת שמואל שם ממוצעיו עמדו בהתאמה על 10.6 ו-7.8 נקודות למשחק. בעונת 1998/9 שיחק כהן בקבוצת בני הרצליה שם העמיד ממוצעים של כ-25 דקות ו-8.7 נקודות בממוצע למשחק ו-95% דיוק מקו העונשין.
בעונת 1999/2000 שב כהן למכבי רמת-גן שם העמיד ממוצעים של כ-10 דקות ו-3.2 נקודות למשחק והעפיל עם הקבוצה לחצי גמר הפלייאוף. בעונות 2000/1 ו-2001/2 שיחק כהן במכבי רעננה שם עמדו ממוצעיו בהתאמה על 1.1 ו-6.7 נקודות בממוצע למשחק. לאחר מכן שב כהן לגבעת שמואל לשש עונות נוספות (באחרונה שבהן שיחקה גבעת שמואל בליגה הלאומית). עונתו הפורה ביותר בתקופה זו הייתה עונת 2002/3 אז העמיד ממוצעים של כ-21 דקות ו-8.2 נקודות בממוצע למשחק. בעונה זו העפיל עם גבעת שמואל לחצי גמר הפלייאוף ולגמר גביע המדינה בכדורסל (בשני המעמדים נוצחה קבוצתו, גבעת שמואל, על ידי מכבי תל אביב). בתום עונת 2007/8 פרש כהן ממשחק פעיל לאחר שזכה עם גבעת שמואל באליפות הליגה הלאומית.

נבחרות

לאורך הקריירה שיחק כהן בנבחרות הצעירות כן בנבחרת הבוגרים של ישראל. בתחילת דרכו הוא נטל חלק באליפות אירופה לקדטים ב-1991. כמו כן נטל חלק באליפות אירופה עד גיל 22 בשנים 1992, 1994 ו-1996. בנוסף השתתף באליפות אירופה לנוער ב-1992 ובאליפות העולם עד גיל 22 ב-1993. במדי הנבחרת הבוגרת שיחק כהן באליפות אירופה ב-1995 שנערכה ביוון.

אימון קבוצות

לאחר פרישתו ממשחק התמנה כהן לעוזרו של אורן אהרוני בגבעת שמואל בעונת 2008/9. הקבוצה ירדה ליגה בתום העונה וכהן התמנה למאמנה הראשי של הקבוצה ששמה שונה למועדון כדורסל הבקעה לאחר שהתאחדה עם קבוצות נוספות. כהן הוביל את הקבוצה לזכייה באליפות הליגה הלאומית אך הקבוצה ויתרה על זכותה לשחק בליגת העל. בשנים 13–2010 שימש כהן כעוזר מאמן בהפועל ירושלים תחת עודד קטש ושרון דרוקר. בעונת 2013/4 שימש כעוזר מאמן בבני הרצליה תחת אפי בירנבוים ומולי קצורין. במהלך עונת 2016/17 התמנה כהן לעוזרו של שמוליק ברנר במכבי ראשון לציון לאחר שברנר, ששימש עד אז כעוזר מאמן, החליף את אריק שיבק שפוטר. בקיץ 2017 עזב כהן את ראשון לציון לאחר שהצדדים לא הגיעו להבנות ביניהם, אך בנובמבר 2017 שב כהן לעמדת עוזר המאמן של ברנר, לאחר שיריב יצקן הועבר מתפקידו. מאז שימש כהן גם כעוזרם של צביקה שרף וגיא גודס.

אימון נבחרות

בשנת 2016 התמנה כהן לעוזרו של אורן אהרוני בנבחרת הקדטים ונטל חלק באליפות אירופה ב-2017 במונטנגרו, בה זכתה נבחרת הקדטים במקום ה-11. ב-2017 התמנה כהן לעוזרו של עודד קטש בנבחרת ישראל.
מלוגרף

מֶלוֹגרף (Melograph) הוא מכשיר אלקטרוני, דומה ל"מלודיוגרף", המהווה כלי עזר למחקר מוזיקולוגי, המשמש לתצוגה גרפית רציפה של ביטוי מלודי חד-קולי בגובה מוגדר. מידע אקוסטי מוצג בצורת מלוגרמה, המציגה גובה ועוצמת צליל כפונקציות של זמן. כיום מחליף המחשב את המלוגרף, אך אופן הצגת החומר המוזיקלי עומד בעינו כשלב חיוני במחקר וכמעט לא השתנה, אם כי המידע עובר עכשיו ישירות מן המחשב, לאחר שבעבר נעשו המדידות המבוססות על התצוגה הגרפית באופן ידני.

היסטוריה

את המלוגרף פיתחו בשנות ה-50' של המאה ה-20 שתי מוזיקולוגיות מן האוניברסיטה העברית בירושלים, רות כ"ץ ודליה כהן, לשם ניתוח היסודות המלודיים שאינם ניתנים לביטוי מדויק בתיווי מסורתי, כגון אינטונציות המבוססות על מערכות שונות מאלה המשמשות במוזיקה המערבית, מרווחים מיקרוטנליים, מתארי גליסנדו, גיחה ודעיכה של צלילים, הן כשלעצמם והן ביחס לצלילים סמוכים, ויברטו ויחסי גומלין בין מתארי גובה ועוצמת צליל. חשיבותן של יסודות אלה ניכרת בעיקר בחקר מוזיקה שאינה מערבית, אבל גם בסוגים מסוימים של מוזיקה עממית מערבית ובסגנונות ביצוע של מלודיות באמנות המערב, וכן בתקשורת קולית לא מילולית, כגון קולות תינוקות או חיות ועוד. כל אלה, על אף חשיבותם בעיצוב סגנון מוזיקלי, אינם מנוסחים בתאוריית המוזיקה ובאותם מקרים שיש התייחסות אליהם, יש חוסר התאמה בין התאוריה לשימוש המעשי.
המלוגרף משמש ליצירת תעתיק אתנומוזיקולוגי, בדרך כלל ביצירת רישום גרפי כזה או אחר, שאפשר לשמר ולתייק, בדומה להקלטות מוזיקה. מבין מכשירים אלה, שראשיתם בניסיונות שערך מילטון מטפסל (Milton Metfessel) בשנת 1928, ראויים לציון אלה שנוצרו בשנות ה-50' של המאה ה-20 ונמצאים באוניברסיטת קליפורניה בלוס אנג'לס (צ'ארלס סיגר Charles Seeger), באוניברסיטת אוסלו (אולאף גורבין וקארל דהלבאק Olav Gurvin and Karl Dahlback) ובאוניברסיטה העברית בירושלים (דליה כהן ורות כ"ץ).
בת'אל (אלסקה)

היסטוריה

האזור הדרום מערבי אלסקה היה מיושב במקור על ידי אוכלוסייה ילידית במשך אלפי שנים. במהלך סוף המאה ה-19 הוקם באזור בו נמצא כיום היישוב מרכז סחר פרוות.
במהלך 1885 הכנסייה המורבית הקימה מיסיון באזור בו נמצא כיום היישוב בת'אל בהנהגת הכומר ג'ון הנרי קילבוק ג'וניור, ואשתו אדית. בני הזוג למדו את שפת האוכלוסייה הילידית אשר סייעה להם לשפר את יעילותם בפעילות המיסיונרית באזור. כיום הדת הנוצרית נפוצה במיוחד בקרב האוכלוסייה הילידית של האזור.
היישוב פותח במיוחד בעת מלחמת העולם השנייה. במהלך 1971 הוקמה ביישוב תחנת רדיו שסייעה רבות בפיתוח תחיית תרבות אוכלוסיית היופיק הילידית.
ב-19 בפברואר 1997 בוצעה בתחום היישוב תקרית ירי בבית ספר מקומי אשר זכתה לסיקור בינלאומי נרחב. במהלך האירוע תלמיד התיכון אוון רמזי בן ה-16 רצח את מנהל הבית ספר ותלמיד נוסף, ופצע שני תלמידים נוספים.

דמוגרפיה

על פי מפקד האוכלוסין של ארצות הברית, נכון לשנת 2000 היו בעיר 5,471 תושבים, 1,741 משקי בית ו-1,190 משפחות. 26.83% מהתושבים הם לבנים, 0.93% אפרו-אמריקאים, 61.78% אינדיאנים, 2.87% אסיאתים ו-0.51% מגזע אחר ו-6.91% משני גזעים או יותר.
ההכנסה החציונית למשק בית בעיר הייתה $57,321 וההכנסה החציונית למשפחה הייתה $62,431. ההכנסה החציונית לגברים הייתה $45,321 לעומת $39,010 לנשים. ההכנסה לנפש הייתה $20,267. בערך 10.6% מהמשפחות ו-11.2% מהאוכלוסייה היו מתחת לקו העוני, מהם 9.7% מתחת לגיל 18 ו-18.3% מגיל 64 ומעלה.

גאוגרפיה

בת'אל משתרעת על שטח של כ-126.1 קילומטרים רבועים, מתוכם 111.8 קמ"ר שטחים יבשתיים ו-14.3 קמ"ר שטחי מים. העיר נמצאת בגובה מטר מעל פני הים.
חנניה צ'ולק

חנניה צ'ולק (נולד ב-24 ביולי 1954) הוא מייסדה ומנהלה של עמותת עזר מציון, העוסקת בסיוע פרא-רפואי לחולים ולמוגבלים.

ביוגרפיה

צ'ולק נולד וגדל בבני ברק למשפחה יוצאת גרמניה. אביו עלה ארצה ערב מלחמת העולם השנייה. אמו היא בת למשפחת הרבנים מאיר מגרמניה. דודו הוא הרב יששכר מאיר.
צ'ולק הוא בוגר ישיבת פוניבז', והיה מקורב לרב שך. בשנותיו האחרונות של הרב שך היה צ'ולק מהצוות הקרוב שסעד אותו.
ב-1979 הקים צ'ולק את עמותת עזר מציון בביתו. המטרה המרכזית בהקמת הארגון הייתה לסייע למשפחות חולים המאושפזים בבתי החולים, בעיקר דרך אספקת ארוחות חמות. בהמשך התרחבה פעילות הארגון והגיעה לפריסה ארצית של כ-40 סניפים. כיום פועלת העמותה מבניין רב קומות השוכן במזרח בני ברק. בבניין מחלקה להשאלת ציוד רפואי, בריכה טיפולית, מרכז לייעוץ רפואי, מחלקה לטיפול בנפגעי טרור, מעונות לילדים עם תסמונת דאון ופיגור, אגף להתפתחות הילד ועוד. ברשות העמותה אמבולנסים רבים.
צ'ולק הקים את המאגר הלאומי לתורמי מח עצם. מאגר זה הוא המאגר היהודי הגדול בעולם למח עצם והקמתו שיפרה את סיכויי ההחלמה של יהודים החולים בלוקמיה במאות אחוזים]. עד לשנת 2014 ניצלו חייהם של כ-1,700 חולי לוקמיה בזכות מאגר זה. כמו כן הקים כן את "אורנית", בית החלמה לילדים ונוער חולי סרטן השוכן בפתח תקווה.
ב-2008, זכתה עמותת עזר מציון שתחת ניהולו של צ'ולק בפרס ישראל על מפעל חיים עבור תרומה מיוחדת לחברה ולמדינה. במאי 2010 קיבל צ'ולק תואר דוקטור לשם כבוד מאוניברסיטת בר-אילן.
צ'ולק מתגורר בבני ברק. היה נשוי ללאה, שנפטרה באוקטובר 2013 מסרטן. חייה נסקרו בספר "בקומה השנייה מאחורי הדלת" שכתבה כלתם הדסה. הוא אב ל-16 ילדים, מהם ארבעה מאומצים. ב-2015 נשא את רות כהן.